„Derliaus šventė 2013“
2013 m. rugsėjo 27-29 d. Žemės ūkio rūmai drauge su partneriais – Lietuvos šeimos ūkininkų sąjunga - organizuoja Derliaus šventę ir mugę Kaune, Laisvės alėjoje. Ši kasmetinė šventė jau tapo tradiciniu visos šalies žemdirbių ir kaimo gyventojų renginiu. Šventė yra skirta padėkoti žemę dirbantiems žmonėms ir parodyti miestiečiams ūkininkų triūso vaisius, sustiprinti kaimo ir miesto tarpusavio ryšį. Kiekvienais metais šventė sulaukia gausaus dalyvių ir svečių skaičiaus. 
Šiemet šventė turės kelis įdomius akcentus. Pirmiausia tai – LR žemės ūkio rūmų narių mugė. Organizacijos – ŽŪR narės kviečiamos šventės metu pristatyti savo veiklą, narių pasiekimus. Daug dėmesio šventėje bus skiriama jaunimui – žemdirbiškų specialybių studentams ir moksleiviams, jauniesiems ūkininkams. Šiemet taip pat bus tęsiama kilimų iš rudens gėrybių konkurso tradicija – spalvingus kilimus pins aukštųjų ir profesinių mokyklų, rengiančių žemdirbiškas specialybes, studentai. 
Išskirtinė šventės dalis – Lietuvos rajonų „kiemeliai“, kuriuose savivaldybės iš visų Lietuvos regionų pristatys savo rajonus, įkurdins prekybininkus, amatininkus, šokių ar muzikos kapelas, jaunimą. Rajonai ne tik prisistatys savo kiemeliuose, bet ir linksmins visus šventės dalyvius bei svečius didžiojoje scenoje.
Daugiau informacijos: www.zur.lt